31/08/2016 | Administración LocalMunicipal
Santiago de Compostela
Área de Servizos Sociais
Aprobación definitiva da Ordenanza de Garantía Básica Cidadá do Concello de Santiago de Compostela

APROBACION DEFINITIVA E PUBLICACION DA ORDENAZA DE GARANTÍA BÁSICA CIDADÁ DO CONCELLO DE SANTIAGO DE COMPOSTELA. O Pleno da corporación do Concello de Santiago de Compostela na sesión ordinaria que tivo lugar o día 16 de xuño de 2016, aprobou inicialmente a Ordenanza de Garantía Básica Cidadá do Concello de Santiago de Compostela. Publicado o trámite de información pública e audiencia os interesados o 27/06/2016 no Boletín Oficial da Provincia e transcorrido o prazo sen que se teñan presentado reclamacións ou suxestións, enténdese definitivamente adoptado o acordo ata entón provisional, segundo o disposto no artigo 49 da Lei 7/1985, de 2 de abril, reguladora das Bases de Réxime Local. En cumprimento do previsto no artigo 70.2 da devandita Lei, procedese a publicación íntegra do texto. ORDENANZA DE GARANTÍA BÁSICA CIDADÁ DO CONCELLO DE SANTIAGO COMPOSTELA INDICE EXPOSICIÓN DE MOTIVOS TÍTULO I DISPOSICIÓNS XERAIS ARTIGO 1. OBXECTO ARTIGO 2. ÁMBITO DE APLICACIÓN ARTIGO 3. DEFINICIÓNS ARTIGO 4. PRINCIPIOS ARTIGO 5. LÍMITES TÍTULO II A RENDA MUNICIPAL DE GARANTÍA BÁSICA CIDADÁ. ARTIGO 6. A RENDA MUNICIPAL DE GARANTÍA BÁSICA CIDADÁ ARTIGO 7. REQUISITOS DE ACCESO Á RENDA MUNICIPAL DE GARANTÍA BÁSICA CIDADÁ. ARTIGO 8. CONTÍA E DURACIÓN DA RENDA MUNICIPAL DE GARANTÍA BÁSICA CIDADÁ. ARTIGO 9. RÉXIME DE COMPATIBILIDADES E INCOMPATIBILIDADES DA RENDA MUNICIPAL DE GARANTÍA BÁSICA CIDADÁ. ARTIGO 10. OBRIGAS DERIVADAS DA RENDA MUNICIPAL DE GARANTÍA BÁSICA CIDADÁ. ARTIGO 11. PROCEDEMENTO DE TRAMITACIÓN ARTIGO 12. RESOLUCIÓN. ARTIGO 13. RESOLUCIÓN MÁXIMA DO PROCEDEMENTO. ARTÍCULO 14. TRAMITACIÓN SIMPLIFICADA. ARTIGO 15. RECURSOS. ARTIGO 16. PAGAMENTO. ARTIGO 17. XUSTIFICACIÓN. ARTIGO 18. REINTEGRO. ARTIGO 19. SUSPENSIÓN, REVISIÓN E EXTINCIÓN. ARTIGO 20. INFRACCIÓNS E SANCIÓNS ADMINISTRATIVAS. TÍTULO III DAS PRESTACIÓNS DE RESCATE SOCIAL. ARTIGO 21. AS PRESTACIÓNS DE RESCATE SOCIAL. ARTIGO 22. REQUISITOS DE ACCESO ÁS PRESTACIÓNS DE RESCATE SOCIAL. ARTIGO 23. PRESTACIÓN PARA COBERTURA DE NECESIDADES BÁSICAS. ARTIGO 24. PRESTACIÓNS DE HABITABILIDADE E POBREZA ENERXÉTICA, E EQUIPAMENTO BÁSICO DE VIVENDA. ARTIGO 25. PRESTACIÓNS COMPLEMENTARIAS Á DEPENDENCIA E/OU DISCAPACIDADE. ARTIGO 26. OUTROS GASTOS EXCEPCIONAIS. ARTIGO 27. PRESTACIÓNS DE FOMENTO DO DEREITO Á EDUCACIÓN PARA ESTUDOS NON OBRIGATORIOS. ARTIGO 28. PRESTACIÓNS PARA SAÚDE BUCO-DENTAL ARTICULO 29. RÉXIME DE COMPATIBILIDADES E INCOMPATIBILIDADES DAS PRESTACIÓNS DE RESCATE SOCIAL. ARTIGO 30. OBRIGAS DERIVADAS DAS PRESTACIÓNS DE RESCATE SOCIAL; PROCEDEMENTO DE TRAMITACIÓN; RESOLUCIÓN; DURACIÓN MÁXIMA DO PROCEDEMENTO; TRAMITACIÓN SIMPLIFICADA; E RECURSOS. ARTIGO 31. PAGAMENTO. ARTIGO 32. XUSTIFICACIÓN. ARTIGO 33. REINTEGRO, SUSPENSIÓN, REVISIÓN E EXTINCIÓN E INFRACCIÓNS E SANCIÓNS DISPOSICIÓN ADICIONAL PRIMERA DISPOSICIÓN ADICIONALSEGUNDA. DISPOSICIÓN ADICIONAL TERCEIRA. DISPOSICIÓN ADICIONAL CUARTA. DISPOSICIÓN TRANSITORIA ÚNICA. DISPOSICIÓN DERROGATORIA ÚNICA. DISPOSICIÓN FINAL EXPOSICIÓN DE MOTIVOS “Toda persoa ten dereito a un nivel de vida adecuado que lle asegure, así como á súa familia, a saúde e o benestar, e en especial a alimentación, o vestido, a vivenda, a asistencia médica e os servizos sociais necesarios”, prevé o artigo 25.1 da Declaración Universal de Dereitos Humanos. “A dignidade da persoa, os dereitos inviolables que lle son inherentes, o libre desenvolvemento da personalidade, o respecto á lei e aos dereitos dos demais son fundamento do orde político e da paz social” dispón o artigo 10.1 da Constitución Española (CE), o primeiro e único do título I, regulador dos dereitos e deberes fundamentais, a maneira como nunha democracia o poder público debe servir á conciliación do interese particular co ben ou interese xeral. En coherencia con iso, o artigo 9.2 da CE establece que lles “corresponde aos poderes públicos promover as condicións para que a liberdade e a igualdade do individuo e dos grupos en que se integra sexan reais e efectivas; remover os obstáculos que impidan ou dificulten a súa plenitude e facilitar a participación de toda a cidadanía na vida política, económica, cultural e social”. Por outra banda, complementariamente, o artigo 39 da CE imponlles aos poderes públicos a obriga de asegurar a protección social, económica e xurídica da familia. En desenvolvemento dos principios e obrigas anteriores, servindo con obxectividade os intereses xerais (artigo 103.1 CE), o Concello de Santiago de Compostela ten a potestade e a responsabilidade de establecer e regular o conxunto de dereitos e recursos municipais específicos dirixidos a persoas en situación vulnerabilidade ou en situación de risco ou exclusión social, de conformidade coa lexislación vixente. A Lei 13/2008 de 3 de decembro, de Servizos Sociais de Galicia, estrutura e regula os servizos sociais en Galicia de xeito que os poderes públicos galegos garanten como recoñecible e esixible o dereito das persoas aos servizos sociais que lles correspondan en función da valoración obxectivada das súas necesidades, co fin de posibilitar que a súa liberdade e igualdade sexan reais e efectivas, librando os atrancos que impiden ou dificultan a súa plenitude e facilitando a participación de todas e todos na vida política, económica, cultural e social. E concreta os obxectivos do sistema galego de servizos sociais, que perfilan o seu ámbito propio: facilitar recursos e itinerarios de inclusión social, garantir a autonomía persoal das persoas dependentes, brindar protección e oportunidades sociais e educativas aos menores, facilitar a conciliación da vida laboral e familiar e, en xeral, ademais, previr a aparición de situacións de exclusión, dependencia, desigualdade ou desprotección das persoas máis vulnerables. Especificamente, configura as prestacións económicas indicando o artigo 21.1º que son “as achegas en diñeiro, de carácter periódico ou de pagamento único que teñen como finalidade, entre outras, apoiar o coidado de menores, paliar situacións transitorias de necesidade, garantir mínimos de subsistencia e reforzar procesos de integración familiar e inclusión social” entre elas, conforme ao artigo 21.2º “a) As rendas de inclusión social. b) As axudas de emerxencia e necesidade social” e mais “j) As axudas económicas de análoga ou similar natureza e finalidade cas anteriores.” En desenvolvemento desa normativa xeral do sistema de servizos sociais de Galicia, dentro das disposicións reguladoras dos servizos sociais comunitarios básicos o artigo 9. d) do Decreto 99/2012, do 16 de marzo, polo que se regulan os servizos sociais comunitarios e o seu financiamento, contempla como programas e servizos sociais comunitarios básicos e, polo tanto, de esixencia universal para a Administración local galega e como un elemento clave para garantir o acceso ao sistema galego de servizos sociais, o “Programa básico de inserción social que procure valorar, dar resposta ou derivar ao recurso idóneo as persoas en situacións ou risco de exclusión social, aplicando tanto proxectos de intervención social personalizados ou de grupo como prestacións económicas específicas. Inclúense nesta categoría os proxectos expresamente dirixidos ao desenvolvemento, promoción e integración da comunidade xitana e outras minorías étnicas”. Asemade, a Lei 13/2008, de 3 de decembro, de Servizos Sociais de Galicia, concreta no seu artigo 58º os criterios xerais de atribución de competencias e prevé que “1. As competencias en materia de servizos sociais corresponderanlles á Administración da Comunidade Autónoma de Galicia e ás corporacións locais de Galicia, así como, se é o caso, ás demais entidades públicas previstas no Estatuto de Autonomía de Galicia ou establecidas nesta lei” e especifica no artigo 60º as competencias dos concellos, atribuíndolles competencias en “a) A creación, a xestión e o mantemento dos servizos sociais comunitarios básicos”, “b) A creación, a xestión e o mantemento dos servizos sociais comunitarios específicos, sen prexuízo do establecido no artigo 59º i)”, “f) A elaboración de plans e programas de servizos sociais no seu ámbito territorial, de conformidade co previsto no artigo 48º desta lei” e “k) Cantas outras lles estean atribuídas ou lles sexan delegadas, de acordo coa lexislación vixente”. O artigo 25.2. k) da Lei 7/1985, Reguladora das Bases de Réxime Local, establecía orixinariamente as competencias dos municipios na prestación de servizos sociais e de promoción e reinserción social, promoción da igualdade de oportunidades e prevención da violencia contra a muller. Foi reformado pola Lei 27/2013 do 27 de decembro, de racionalización e sustentabilidade da Administración Local, que na nova redacción do artigo 25.2. e) atribúelles aos concellos a competencia propia de avaliación e información de situacións de necesidade social e atención inmediata a persoas en situación ou risco de exclusión social. A súa Disposición Transitoria Segunda regulaba a asunción polas Comunidades Autónomas das competencias relativas a servizos sociais con suxeición ás normas reguladoras do sistema de finanzamento das Comunidades Autónomas e das Facendas Locais e prevía que transitoriamente os seguiran prestando os concellos. A sentencia do Tribunal Constitucional do 3 de marzo de 2016 declarou inconstitucionais e nulos diversos artigos daquela Lei 27/2013, entre outros, a súa Disposición Transitorias Segunda, precisando: “(…) la actual redacción del art.26.1. c) LBRL habilita directamente a los municipios con población superior a los 20.000 habitantes a ejercer la competencia de evaluación e información de situaciones de necesidad social y la atención inmediata a personas en situación o riesgo de exclusión social, que queda establecida como servicio obligatorio. (…) Consecuentemente, la prohibición de que los municipios ejerzan competencias de asistencia social y atención primaria a la salud (disposiciones transitorias 1ª y 2ª LRSAL) no se extiende a las concretas tareas asistenciales y sanitarias directamente atribuidas a los Ayuntamientos por el art.26 LBRL o configuradas como ámbito material dentro del cual la ley autonómica debe conferir en todo caso competencias municipales propias (art.25.2 LBRL)”. En definitiva, “el art.149.1.18 CE da cobertura a la exclusión de la asistencia social y la sanidad del elenco de materias dentro del cual las leyes deben asegurar que los Ayuntamientos dispongan en todo caso de competencias propias (art.25.2 LBRL). (…) Sin embargo, el indicado título no autoriza injerencias en la autonomía política de las Comunidades Autónomas como son, por un lado, la prohibición de que éstas en materias de su competencia atribuyan servicios a los entes locales y, por otro, la sujeción a un determinado régimen de traslación o traspaso (disposiciones transitorias 1ª y 2ª LRSAL). Las Comunidades Autónomas, siendo competentes para regular aquellos servicios sociales y sanitarios, son competentes para decidir -con sujeción al indicado marco de límites- sobre su descentralización o centralización y, en este segundo caso, para ordenar el correspondiente proceso de asunción competencial y traspaso de recursos. La Comunidad Autónoma está sometida a los mandatos constitucionales de eficiencia, eficacia y estabilidad presupuestaria (arts.31.2, 103.1 y 135 CE) -además de a la garantía constitucional de la autonomía municipal (arts.137 y 140 CE)- así como a las condiciones que establecen ahora los arts.25 y 7 LBRL -y, en su caso, los Estatutos de Autonomía”. A normativa autonómica galega (artigo 84 da Lei 10/2013, do 27 de novembro, de inclusión social de Galicia) declara que son competencias dos concellos “1. En cooperación coa Xunta de Galicia, implantar e desenvolver os servizos sociais comunitarios necesarios para a aplicación do disposto nesta lei, consonte o establecido na precitada Lei 13/2008, do 3 de decembro, de servizos sociais de Galicia” e “3. Cantas outras competencias lles correspondan por norma de rango legal ou regulamentario ”. A Lei 3/2011, de 30 de xuño, de apoio á familia e a convivencia de Galicia, atribúelle ao municipio competencia para a xestión dos seus intereses e no ámbito das súas competencias, podendo promover toda clase de actividades e prestar todos os servizos públicos que contribúan a satisfacer as necesidades e as aspiracións da veciñanza e exercendo, en todo caso, de conformidade co disposto na lexislación de réxime local e sectorial de servizos sociais, competencias nas seguintes materias, entre outras: a) A prestación de servizos sociais comunitarios básicos e específicos; e b) A execución de programas e proxectos destinados á atención á familia. Pola súa parte, o artigo 14.3 da Lei orgánica 4/2000, de 11 de xaneiro, sobre dereitos e liberdades dos estranxeiros en España e a súa integración social, garante que “os estranxeiros, calquera que sexa a súa situación administrativa, teñen dereito aos servizos e prestacións sociais básicas, debendo entenderse e aplicarse os citados dereitos conforme ás normas previstas no artigo 3 da mesma lei, nomeadamente a condición de igualdade coas persoas de nacionalidade española e, nos dereitos fundamentais, a interpretación conforme á Declaración Universal de Dereitos Humanos e tratados e acordos internacionais sobre as mesmas materias vixentes en España.” A partir deste marco normativo xeral, o concello, como institución máis achegada á cidadanía, debe promover e garantir políticas de integración e normalización dos dereitos de todas as persoas que vivan en Santiago de Compostela, de maneira que teñan acceso a todos os recursos e servizos que lles permitan levar unha vida digna. En resumo, o concello debe recoñecer e procurar a garantía dos dereitos lexítimos das persoas para que se poidan integrar con normalidade e participar na vida cidadá. Nunha situación de crise estructural coma a actual increméntase a demanda de recursos económicos e sociais, evidénciase a insuficiencia dos existentes, amplíase o perfil de persoas solicitantes e aumentan as necesidades detectadas dende o Concello de Santiago de Compostela, polo que é preciso un instrumento normativo actualizado para un novo recurso social alternativo nalgúns casos e complementario noutros ás ferramentas e prestacións autonómicas de inclusión social. O artigo 2.2. a da Lei 9/2007, do 13 de xuño, de subvencións de Galicia, dispón que non teñen o carácter de subvención, entre outras, as prestacións previstas no artigo 2.4 da Lei 38/2003, de 17 de novembro, xeral de subvencións, destinadas a persoas físicas, e as prestacións autonómicas de natureza similar a estas ou de carácter asistencial, como acontece coas reguladas nesta ordenanza, que se establecen, como dixemos, ao abeiro do artigo 9. d) do Decreto da Xunta de Galicia 99/2012, do 16 e marzo, que regula os servizos sociais comunitarios e que expresamente contempla como parte integrante do sistema autonómico dos servizos sociais, os comunitarios básicos. E todo iso dentro dos límites fixados pola Lei Reguladora das Facendas Locais, a Lei Orgánica 2/2012, de 27 de abril, de Estabilidade Orzamentaria e Sustentabilidade Financeira, e normativa complementaria. E desenvólvese de maneira coherente co Programa Nacional de Reformas do Reino de España 2015 do 5 de maio de 2015 conforme ao que “Se prestará especial atención a la evaluación de las rentas mínimas o rentas básicas; esto es, a aquellas prestaciones vigentes en diferentes partes del territorio para atender a las personas con mayor carencia de recursos económicos ”, e coa Estratexia de Inclusión Social de Galicia 2014-2020, que lembra que o principal problema que enfrontan as familias en situación de risco de exclusión é a escaseza ou ausencia de recursos estables que lles permitan desenvolver unha vida normal, acadar un traballo e ofrecer posibilidades dunha vida mellor para os seus fillos e fillas. Asegurar as rendas mínimas é o primeiro paso para garantir a cobertura das necesidades básicas. TÍTULO I. DISPOSICIÓNS XERAIS. ARTIGO 1. OBXECTO. Esta ordenanza ten por obxecto regular o conxunto de dereitos e recursos municipais específicos para a cidadanía do Concello de Santiago de Compostela que se atopan en situación de vulnerabilidade social e/ou en situación ou risco de exclusión social. Ditos recursos están dirixidos a garantir unha contía económica mínima coa que as persoas con carencia de patrimonio dabondo ou ingresos suficientes podan cubrir as súas necesidades, así como facilitar a inclusión social daquelas persoas que o precisen e que carezan dos recursos necesarios para o exercicio real e efectivo dos dereitos sociais. Especificamente, pretende dar cobertura económica e social á falta temporal de ingresos, en especial por ausencia dun emprego estable e digno e/ou esgotamento da prestación por situación de paro, mantendo un mínimo nivel de ingresos que permitan cubrir as necesidades básicas da cidadanía. ARTIGO 2. ÁMBITO DE APLICACIÓN. O ámbito subxectivo de aplicación desta ordenanza ven determinado por aquelas persoas que acorde co Sistema Galego de Servizos Sociais sexan valoradas como persoas en situación de vulnerabilidade social e/ou en situación ou risco de exclusión social. ARTIGO 3. DEFINICIÓNS. Para efectos desta ordenanza, entenderase por: 1. Vulnerabilidade social: Condición social de risco ou de dificultade que inhabilita e invalida de maneira inmediata ou no futuro ás persoas afectadas para cubrir necesidades básicas como alimentación, coidados hixiénicos básicos, mantemento de vivenda habitual, atención educativa e sociosanitaria. Caracterízase pola inestabilidade sociolaboral, con traballos precarios, paro intermitente e/ou piares sociofamiliares pouco sólidos, co conseguinte risco de entrar na zona de exclusión social.2. Situación ou risco de exclusión social: Ausencia ou déficit grave de recursos económicos e a situación de desemprego, con concorrencia dos factores de exclusión previstos na normativa estatal ou autonómica vixente en cada momento, cando supoña especiais dificultades de integración social ou laboral.3. Emerxencia social: Situación de necesidade económica grave e urxente, con afectación severa á saúde e o benestar dunha persoa ou dunha familia, en especial alimentación, vestido, vivenda, asistencia médica e servizos sociais básicos.4. Itinerario de inclusión cidadá: Ferramenta técnica de intervención social dirixida á procura da inclusión social dunha persoa ou grupo. Tomará en consideración se a persoa perceptora e/ou algunha/s persoa/s da súa unidade de convivencia se atopan en situación ou risco de desemprego ou infraemprego; e de exclusión residencial ou infravivenda; de exclusión sociosanitaria; factores de carácter persoal e/ou familiar ou de calquera outra índole que incidan na situación de risco ou exclusión e, en función da diagnose social individualizada, conterá as actuacións previstas para a inclusión da persoa solicitante e da súa unidade de convivencia. Cando na unidade de convivencia existan persoas de nacionalidade estranxeira en situación administrativa irregular, o itinerario de inclusión cidadá incluirá unha intervención dirixida ao proceso de regularización da súa situación administrativa.5. Residencia colectiva: conxunto de persoas físicas que convivan nun mesmo enderezo sen manter os vínculos dunha unidade de convivencia.6. Unidade de convivencia ou unidade de convivencia independente: conxunto de persoas físicas que convivan nun mesmo domicilio e manteñan con respecto á persoa solicitante un vinculo por matrimonio ou análoga relación estable, por adopción ou acollemento, ou por parentesco de consanguinidade ou afinidade ata o segundo grao. Asimilarase a descendente o fillo ou a filla concibido ou concibida e computará, xa que logo, como membro da unidade familiar. En ningún caso unha persoa poderá formar parte de máis dunha unidade de convivencia. Cando, por causa de forza maior, algunha das persoas da unidade de convivencia se vexa obrigada a residir con outra na vivenda ou marco físico desta, ou en instalacións colectivas de carácter sanitario, terapéutico ou social de titularidade pública ou de entidades de iniciativa social coa debida acreditación e rexistro no Sistema galego de servizos sociais, non perderá a condición de unidade de convivencia independente, previo informe do/a traballador/a social municipal xustificativo das circunstancias descritas.7. Saúde: partindo da definición proposta pola Organización Mundial da Saúde (OMS), fai referencia ao estado de completo benestar físico, mental e social, e non só a ausencia de afeccións ou doenzas. ARTIGO 4. PRINCIPIOS. A presente ordenanza interpretarase conforme aos obxectivos e principios previstos pola Lei 13/2008 de 3 de decembro, de Servizos Sociais de Galicia, e as persoas terán os dereitos e obrigas previstas na citada normativa. ARTIGO 5. LÍMITES. O outorgamento das prestacións previstas nesta ordenanza axustarase ás partidas de gasto dos orzamentos municipais. Para o caso de que se dese un incremento da necesidade social para a cal fose preciso xerar un gasto municipal superior ao previsto habilitarase a aplicación orzamentaria que fose precisa, sempre que houbese recursos financeiros de abondo para cubrir o citado gasto, de acordo coa legalidade vixente en materia orzamentaria. TÍTULO II. A RENDA MUNICIPAL DE GARANTÍA BÁSICA CIDADÁ. ARTIGO 6. A RENDA MUNICIPAL DE GARANTÍA BÁSICA CIDADÁ. A renda municipal de garantía básica cidadá é unha prestación económica, extraordinaria, temporal e vencellada a un itinerario de inclusión cidadá, prevista para persoas en situación de vulnerabilidade social e/ou en situación ou risco de exclusión social dirixida a que cada persoa poida facer real e efectivo o seu dereito a un nivel de vida adecuado que lle asegure, así como á súa familia, a saúde e o benestar, e en especial a alimentación, o vestido, a vivenda, a asistencia médica e os servizos sociais necesarios. ARTIGO 7. REQUISITOS DE ACCESO Á RENDA MUNICIPAL DE GARANTÍA BÁSICA CIDADÁ. Pode ser perceptora da renda municipal de garantía básica cidadá calquera persoa física que o solicite e na cal concorran os seguintes requisitos: 1. Situación de vulnerabilidade ou situación de risco ou exclusión social. Ter sido avaliada en situación de vulnerabilidade social e/ou en situación ou risco de exclusión social polos servizos sociais municipais.2. Residencia habitual, real e efectiva en Santiago de Compostela. Estar empadroado/a e ter domicilio real e efectivo no termo municipal de Santiago de Compostela cunha antigüidade mínima de seis (6) meses, inmediatamente anteriores e continuados á data de presentación da solicitude, agás as excepcións previstas na normativa autonómica de inclusión social vixente en cada momento.3. Idade. Ter 18 anos cumpridos ou estar emancipado ou emancipada, agás as excepcións previstas na normativa autonómica de inclusión social vixente en cada momento.4. Circunstancias económicas. Presentar dificultades para a cobertura de necesidades básicas e non dispor de recursos económicos suficientes na unidade de convivencia. Entenderase cumprido ese requisito cando a unidade de convivencia dispoña de ingresos inferiores ao equivalente ao importe do IPREM vixente na data de formular a solicitude, incrementado nun 10% para cada membro adicional a un, ata unha contía máxima do 150% do IPREM; e, ademais, non dispoña de bens patrimoniais dos cales se deduza a existencia de medios de abondo para a subsistencia, calculados de acordo cos criterios de cómputo de recursos económicos previstos na normativa autonómica de inclusión social vixente en cada momento. Para o cómputo destes límite de ingresos seguiranse os criterios previstos na normativa vixente sumando a perceptora máis o número de membros da unidade de convivencia maiores de idade. · Consideraranse os ingresos da unidade de convivencia, derivados tanto do traballo como do capital, así como calquera outro substitutivo de aqueles. · Considerarase o patrimonio da unidade de convivencia e os ingresos derivados deste. Inclúese no patrimonio o conxunto de bens e dereitos de contido económico dos que sexa titular ou perceptor calquera membro con deducción das cargas e gravames que diminúan o seu valor, así como as débedas e obrigas persoais das que deba responder. Exclúese para todo caso a vivenda habitual da unidade de convivencia. Non se considerarán como recursos económicos dos que dispón a unidade de convivencia os que seguen: a) Os ingresos non estables de escasa contía que unicamente resulten un complemento de supervivencia. b) Os ingresos de carácter finalista dirixidos á formación regulada. c) Os ingresos por asistencia a cursos de formación non regulada, sempre que pola súa natureza e menor contía se deduza que só remuneran os gastos de asistencia ao curso ou incentivan a formación. d) Os ingresos dirixidos a paliar situacións de emerxencia social. e) As prestacións familiares por fillo ou filla menor a cargo xeradas polas persoas integrantes da unidade de convivencia. f) As prestacións económicas e libranzas derivadas da Lei 39/2006, de 14 de decembro, de Promoción da Autonomía Persoal e Atención ás persoas en situación de dependencia.5. Unidade de convivencia independente. Ter constituída de feito unha unidade de convivencia independente.6. Protección ás persoas menores de idade. Acreditar a escolarización e asistencia regular ao centro escolar dos/as menores da unidade de convivencia que estean en idade de escolarización obrigatoria.7. Inclusión cidadá. Comprometerse a participar activamente a unidade de convivencia no itinerario de inclusión cidadá que deseñen os servizos sociais municipais nos termos previstos nel e durante toda a duración deste.8. Subsidiariedade. Non ter dereito a percibir a Renda de Inclusión Social de Galicia (RISGA), ou prestación autonómica que a substitúa, nin as pensións non contributivas nin calquera outra prestación ou pensión de contía igual ou superior á das devanditas pensións. Non se cumprirá este requisito cando a solicitante ou calquera persoa da súa unidade de convivencia teña renunciado á percepción ou subsidio ou suspendida ou extinguida total ou parcialmente o dereito aos mesmos por causas imputables a elas. Os requisitos deberán reunirse no momento de presentar a solicitude e todos eles deberán manterse durante todo o período en que a persoa perceptora estea percibindo a renda municipal de garantía básica cidadá. ARTIGO 8. CONTÍA E DURACIÓN DA RENDA MUNICIPAL DE GARANTÍA BÁSICA CIDADÁ. A renda municipal de garantía básica cidadá ascenderá a unha suma variable en función do número de membros da unidade convivencia, coas seguintes contías base máximas e mínimas: Da citada suma restaranse todos os ingresos de todos os membros da unidade de convivencia, sendo o resultado final desa resta o importe da renda municipal de garantía básica cidadá, calculándose conforme a seguinte fórmula: Renda Municipal = Contía Base - Ingresos da unidade de convivencia A duración da renda municipal de garantía básica cidadá estará correlacionada co itinerario de inclusión cidadá e será fixada na resolución. Non poderá exceder dun período máximo de doce (12) meses, contados a partir da súa concesión, e durante dito período deberán manterse as circunstancias motivadoras da mesma. Sen prexuízo do anterior, cando se manteñan as condicións polas que se concedeu a renda social municipal, poderá solicitarse novamente ata alcanzar un máximo doutros doce (12) meses máis, previo informe social e mediante a correspondente resolución expresa que deberá estar motivada, ademais de previa existencia de crédito orzamentario. ARTIGO 9. RÉXIME DE COMPATIBILIDADES E INCOMPATIBILIDADES DA RENDA MUNICIPAL DE GARANTÍA BÁSICA CIDADÁ. A renda municipal de garantía básica cidadá é incompatible coa Renda de Inclusión Social de Galicia (RISGA), conforme á normativa autonómica reguladora desta prestación. A renda municipal de garantía básica cidadá será incompatible coas pensións non contributivas e con calquera outra prestación ou pensión de contía igual ou superior á das devanditas pensións. Calquera outro ingreso, así como as pensións e prestacións de importe inferior ao da pensión non contributiva percibidas pola persoa solicitante da renda municipal de garantía básica cidadá, non impedirán o acceso a esta, pero descontaranse do seu importe de conformidade co establecido nesta ordenanza. Os ingresos, pensións ou prestacións percibidas por outras persoas integrantes da unidade de convivencia distintas da beneficiaria serán compatibles e deducidos do importe da renda municipal de garantía básica cidadá. A prestación para cobertura de necesidades básicas prevista no artigo 23 desta ordenanza será incompatible coa percepción da renda municipal de garantía básica cidadá dende a data da concesión desta. As restantes prestacións de rescate social previstas nesta ordenanza serán compatibles coa renda municipal de garantía básica cidadá. ARTIGO 10. OBRIGAS DERIVADAS DA RENDA MUNICIPAL DE GARANTÍA BÁSICA CIDADÁ. A persoa perceptora da renda municipal de garantía básica cidadá e mais as persoas da unidade de convivencia na cal estea integrada terán as seguintes obrigas: 1. Cumprir co disposto na resolución administrativa, incluíndo as obrigas derivadas do itinerario de inclusión cidadá. 2. Non practicar a mendicidade nin permitir ou forzar a súa práctica a outros compoñentes da unidade de convivencia, nos termos previstos polo itinerario de inclusión social, que facilitará a transición a unha situación sen mendicidade.3. Comunicar ao Concello calquera feito sobrevido posteriormente á solicitude en relación cos requisitos, en particular: a. Calquera cambio relativo ao domicilio e residencia habitual (empadroamento ou residencia efectiva) da persoa perceptora, e das persoas da súa unidade de convivencia. b. Acceso a un emprego ou prestación pública por parte da persoa perceptora, ou de calquera das persoas da súa unidade de convivencia. c. Modificación dos recursos económicos da persoa perceptora, ou de calquera das persoas da súa unidade de convivencia, que servisen de base para o cálculo. d. Calquera modificación que afecte á composición da unidade de convivencia independente. e. Calquera outra situación que puidese implicar a suspensión ou extinción temporal ou definitiva de calquera prestación. En todo caso, as comunicacións de modificación de datos deberán facerse no prazo máximo de dez (10) días, contados a partir do momento en que acaeceron os feitos sobrevidos dos que se trate, e por calquera medio que permita ter constancia ao concello de Santiago de Compostela.4. Exercitar calquera dereito económico de crédito no seu favor que puidese corresponder á persoa perceptora ou ás persoas da súa unidade de convivencia, segundo a lexislación vixente consonte, tanto con carácter previo á solicitude como durante o período de percepción das prestacións.5. Cantas outras obrigas deriven desta ordenanza e da normativa complementaria vixente en cada momento. ARTIGO 11. PROCEDEMENTO DE TRAMITACIÓN. A solicitude presentarase en calquera día do ano nos modelos formalizados establecidos polo Concello de Santiago de Compostela, achegando a documentación correspondente, preferentemente nos rexistros municipais, sen prexuízo de poder ser presentada en calquera lugar dos previstos na normativa de procedemento administrativo. Informarase á solicitante do seu dereito a non presentar documentos que xa se atopen en poder do Concello de Santiago de Compostela, así como da posibilidade de autorizar a este para recadar a información e documentación obrante sobre eles en poder de terceiros, en particular as Administracións Públicas con competencias tributarias, laborais e de Seguridade Social. A documentación para achegar será a seguinte: 1. Certificado de empadroamento da solicitante, sen prexuízo das restantes alternativas previstas pola normativa vixente en cada momento.2. Documento de identidade ou certificación literal de nacemento, sen prexuízo das restantes formas de acreditación previstas pola normativa vixente en cada momento.3. Acreditación da unidade de convivencia: a) en canto á composición de membros da unidade de convivencia, calquera documento previsto pola normativa vixente b) en canto á identidade dos membros da unidade de convivencia, calquera documento previsto pola normativa vixente 4. Acreditación das circunstancias económicas da unidade de convivencia: a) Último recibo emitido do IBI e IVTM (no caso de ser titulares de bens), e últimas declaracións fiscais presentadas de IRPF e Imposto sobre o Patrimonio. b) Copia do contrato de alugueiro ou do préstamo hipotecario, e os últimos xustificantes de pagamento. c) Xustificación de ingresos de todas as persoas integrantes da unidade de convivencia relativo aos últimos tres meses anteriores á presentación da solicitude, en concreto e en relación con todos os membros da unidade de convivencia: - Informe de vida laboral. - Follas de salario. - Certificación de percibir ou non prestacións económicas por parte do Servizo Público de Emprego. - Certificación de percibir ou non prestacións ou pensións por parte da Seguridade Social. - Autorización ao Concello para acceder ós datos tributarios debidamente asinada por tódolos membros que formen parte da unidade familiar de convivencia ou certificación dos mesmos expedida pola axencia tributaria. - Extracto das entidades bancarias nas que confiasen as contas ou depósitos sobre os movementos bancarios existentes nos tres (3) meses anteriores á solicitude. - Declaración xurada de todas as solicitudes efectuadas ou concedidas polo mesmo concepto polas distintas administracións públicas competentes ou institucións privadas. d) No caso de padecer enfermidade, informe médico emitido polo sistema público de saúde que acredite tal circunstancia. e) Certificado de grao de discapacidade e/ou grao de dependencia, se é o caso. f) Calquera outra documentación acreditativa da situación de necesidade determinante da solicitude. g) Cando non se poidan acreditar documentalmente todos ou algúns destes documentos, declaración responsable de ingresos explicando os motivos concretos polos cales non se pode achegar cada documento concreto.5. Certificación expedida polo centro escolar acreditativa da escolarización e asistencia regular a centro escolar dos/as menores da unidade de convivencia que estean en idade de escolarización obrigatoria.6. Resolución denegatoria, de suspensión ou de extinción da Renda de Inclusión Social de Galicia (RISGA), ou prestación autonómica que a substitúa, ou, alternativamente, un informe dos servizos sociais municipais que acredite que non se cumpren os requisitos previstos polo artigo 12 da Lei 10/2013, do 27 de novembro, de inclusión social de Galicia, de acordo coa información e documentación facilitada pola solicitante e recadada polos servizos sociais municipais.7. Calquera outra documentación que se considere pertinente para avaliar a situación de vulnerabilidade social e/ou en situación ou risco de exclusión social, en particular a que acredite a pertenza a un colectivo considerado en situación de risco ou exclusión social pola normativa autonómica vixente en cada momento.8. Informe social e compromiso inicial de participar no itinerario de inclusión cidadá que se redactará conxuntamente entre os servizos sociais municipais e a persoa solicitante mais os membros da súa unidade de convivencia. Unha vez completa a documentación, e previos os requirimentos precisos para completala nos termos previstos na normativa xeral de procedemento administrativo, os servizos sociais municipais avaliarán, previos os traballos técnicos oportunos, se se dá ou non a situación de risco ou exclusión social e elaborarán o itinerario de inclusión cidadá previsto nesta ordenanza. Durante a tramitación poderanse pedir cantos datos ou documentos sexan necesarios a outras persoas ou entidades públicas ou privadas, ou á propia persoa solicitante, previa autorización desta. A negativa ou imposibilidade de facilitar datos ou documentos non eximirá da obriga de efectuar proposta e dictar resolución, sen prexuízo de poder tomar en consideración esa negativa á hora de efectuar a avaliación. O informe social, achegado conxuntamente co compromiso da persoa solicitante e membros da súa unidade de convivencia de participar no itinerario de inclusión cidadá, fundamentará un informe proposta de resolución por parte dos propios servizos sociais municipais contendo, como mínimo, a especificación da contía da renda, os conceptos polos que se concede, se fose o caso, e o límite temporal de concesión, xunto cos demais elementos precisos para a resolución. O informe proposta elevarase ao órgano que teña atribuída a competencia para resolver, logo da fiscalización da Intervención Xeral Municipal nos termos establecidos na normativa vixente e nesta ordenanza. Toda a tramitación garantirá o dereito das persoas á confidencialidade, sixilo e respecto en relación aos datos persoais e información coñecida polos servizos sociais por mor da intervención profesional, sen prexuízo do posible acceso aos mesmos en exercicio dunha acción inspectora, de conformidade coa lexislación vixente en materia de protección de datos de carácter persoal. ARTIGO 12. RESOLUCIÓN. A resolución corresponderá á persoa titular da concellaría con competencias en servizos sociais e deberá conter como mínimo os seguintes extremos: 1. Contía da renda.2. Conceptos para os que se concede a renda, no seu caso.3. Límite temporal de concesión. A resolución poderá ser denegatoria polos seguintes motivos: 1. Non reunir os requisitos establecidos nesta ordenanza.2. Falsear ou non permitir verificar a situación económica e social da unidade de convivencia.3. Non ter xustificado de conformidade outras rendas, subvencións ou axudas concedida con anterioridade polo Concello de Santiago de Compostela.4. Non existir consignación orzamentaria suficiente. Denegada a renda municipal de garantía básica cidadá por non existir consignación orzamentaria suficiente, poderá dictarse posteriormente, e tras o cumprimento do requisito de fiscalización previa, nova resolución estimatoria no suposto de que se aumente a dotación orzamentaria por calquera causa ou cando se inicie un novo exercicio orzamentario e exista crédito adecuado. Nestes casos, requirirase informe social municipal previo acreditativo de que continúan inalterables as mesmas circunstancias, de feito e de dereito, da persoa solicitante e das restantes integrantes da unidade de convivencia no momento de ser informada favorablemente a concesión da renda municipal de garantía básica cidadá. ARTIGO 13. DURACIÓN MÁXIMA DO PROCEDEMENTO. O procedemento terá unha duración máxima de tres (3) meses dende a solicitude, podendo de oficio ou a petición de persoa interesada solicitarse unha ampliación de prazos nos termos previstos na normativa administrativa xeral vixente en cada momento. Se transcorrido ese prazo non tivese recaído resolución expresa, a solicitude entenderase desestimada. ARTIGO 14. TRAMITACIÓN SIMPLIFICADA. A tramitación simplificada do procedemento será posible nos termos previstos na normativa administrativa xeral. ARTIGO 15. RECURSOS. Contra a resolución recaída poderá formularse recurso de reposición diante do mesmo órgano que a ditou ou directamente recurso contencioso administrativo. ARTIGO 16. PAGAMENTO. Para o caso de ser estimatoria a resolución, o pagamento efectuarase logo de remisión da proposta de gasto á Intervención municipal, previa a fiscalización por parte desta e coa oportuna resolución do órgano competente. O pagamento será no mes seguinte á data de resolución e consistirá nun pagamento periódico nos termos fixados na resolución de outorgamento. Cando conste no expediente de concesión declaración da titular autorizando a cesión do seu dereito de crédito derivado da renda municipal de garantía básica cidadá en favor dun terceiro previamente identificado procederase ao pagamento directo polo Concello a ese terceiro. ARTIGO 17. XUSTIFICACIÓN. A renda municipal de garantía básica cidadá xustificarase por medio dos informes de seguimento favorables do itinerario de inclusión cidadá emitidos polos servizos sociais municipais, dentro do prazo máximo de dous (2) meses posteriores a cada pagamento. ARTIGO 18. REINTEGRO. Procederá o reintegro das cantidades percibidas e, no seu caso, a esixencia dos xuros de demora correspondentes dende a data de abono ata a data en que se acorde a procedencia do reintegro, cando se produza algunha das causas que se establecen na presente ordenanza. A obriga de reintegro tamén será de aplicación no caso de que a persoa perceptora tivera percibido indebidamente ou en contía indebida a prestación municipal. O procedemento de reintegro iniciarase de oficio polos servizos sociais municipais, e rexerase polas disposicións xerais sobre procedementos administrativos contidas no título VI da Lei 30/1992, de 26 de novembro, de réxime xurídico das administracións públicas e do procedemento administrativo común mentres continúe en vigor, e no título IV da Lei 39/2015, de 1 de outubro, do Procedemento Administrativo Común das Administracións Públicas unha vez entre en vigor esta norma. O órgano competente para adoptar a resolución de reintegro total ou parcial de importes percibidos será o órgano que concedeu a prestación. A resolución pola que se determine a obriga do reintegro da prestación será motivada, con indicación expresa da causa que orixina o deber de reintegro, indicará a contía que debe reintegrarse e o prazo voluntario para o seu ingreso, coa advertencia de que de non efectuar o reintegro no prazo concedido, procederase pola vía de prema. Contra a resolución recaída poderá formularse recurso de reposición diante do mesmo órgano que a dictou ou directamente recurso contencioso administrativo. A obriga de reintegro será independente das sancións que, no seu caso, resulten esixibles. Para os efectos previstos nos parágrafos anteriores, o concello de Santiago de Compostela poderá recorrer de oficio á compensación ou desconto das contías indebidamente percibidas. As contías que se obteñan, durante cada exercicio orzamentario, pola devolución e a compensación de prestacións indebidas deberán destinarse á cobertura das prestacións económicas reguladas na presente ordenanza nos termos establecidos nas bases de execución do orzamento. ARTIGO 19. SUSPENSIÓN, REVISIÓN E EXTINCIÓN. A renda municipal de garantía básica cidadá poderá ser revisada, suspendida temporalmente ou extinguida definitivamente para os casos de existir indicios obxectivos de terse perdido temporal ou definitivamente os requisitos para o seu outorgamento, ou para o caso de non cumprirse algunha das obrigas previstas nesta ordenanza e no resto da normativa de aplicación. O procedemento de suspensión, revisión ou extinción farase previa audiencia do interesado, que deberá verificarse seguindo os trámites previstos na normativa xeral do procedemento administrativo común, podendo acordarse a suspensión do pagamento da prestación ou retención de pagamentos durante dous meses, ata a resolución de dito procedemento, que decidirá sobre a reanudación da percepción da prestación, modificación ou extinción. A percepción da prestación reanudarase ao concluír o prazo de suspensión por desaparición da causa ou causas determinantes da suspensión. A competencia para a resolución do procedemento polo que se acorda a suspensión, reanudación e no seu caso modificación ou extinción corresponderá á persoa titular da concellaría con competencias en materia de servizos sociais. Contra a resolución recaída poderá formularse recurso de reposición diante do mesmo órgano que a dictou ou directamente recurso contencioso administrativo. ARTIGO 20. INFRACCIÓNS E SANCIÓNS ADMINISTRATIVAS. O réxime de infraccións e sancións será o recollido nos Títulos IX e X da Lei 13/2008, do 3 de decembro, de servizos sociais de Galicia. O procedemento será tramitado conforme ao disposto na Lei 30/1992, de 26 de novembro, de réxime xurídico das administracións públicas e do procedemento administrativo común en tanto continúe vixente, e na Lei 39/2015, de 1 de outubro, do Procedemento Administrativo Común das Administracións Públicas unha vez entre en vigor esta norma. A competencia para a resolución dos procedementos sancionadores corresponderá á persoa titular da concellaría con competencias en materia de servizos sociais. A imposición de calquera sanción será en todo caso independente da obriga de reintegro das prestacións indebidamente percibidas. TÍTULO III. DAS PRESTACIÓNS DE RESCATE SOCIAL. ARTIGO 21. AS PRESTACIÓNS DE RESCATE SOCIAL. Considéranse prestacións de rescate social, para os efectos da presente ordenanza, ao conxunto de prestacións económicas de carácter extraordinario e puntual, subsidiarias e complementarias dos servizos sociais previstos na lexislación vixente, destinadas a atender situacións de urxencia sobrevidas que afecten a persoas ou unidades de convivencia que non poidan facer fronte a necesidades básicas. ARTIGO 22. REQUISITOS DE ACCESO ÁS PRESTACIÓNS DE RESCATE SOCIAL. Poderá ser perceptora das prestacións de rescate social quen se atope nunha situación de vulnerabilidade social e/ou en situación ou risco de exclusión social e reúna os requisitos establecidos para a renda municipal de garantía básica cidadá, agás os referente a: a) Límite de recursos, para o cal se respectarán os requisitos específicos estabelecidos para cada tipo de prestación, b) Residencia habitual, real e efectiva, podendo acceder quen estea empadroado no concello de Santiago de Compostela con tres (3) meses de anterioridades á data de solicitude. A maiores, deberán cumprirse os requisitos específicos de cada prestación, e xustificarase coa solicitude cada concepto para o cal se solicite a prestación, achegando a documentación correspondente en función do tipo de prestación. Os requisitos deberán reunirse no momento de presentar a solicitude e todos eles deberán manterse durante todo o período en que a persoa estea percibindo a prestación. Excepcionalmente, por causas obxectivamente xustificadas, poderán ser perceptoras das prestacións de rescate social aquelas persoas nas que, aínda que non cumpran todos os requisitos esixidos, sexa inicialmente ou en calquera momento posterior, concorran circunstancias especiais das que se poidan derivar para ela ou para as persoas da súa unidade de convivencia unha situación de extrema necesidade que poña en perigo o dereito á vida, á integridade física ou moral ou á saúde. Neste caso, incorporarase ao expediente un informe técnico no que se xustificará a concorrencia destas circunstancias, en especial, con relación aos seguintes criterios: · os indicadores técnicos de privación ou carencia material severa definidos pola Enquisa Europea de Ingresos e Condicións de Vida (EUSILC), ou · a existencia ou non de todos ou algúns dos catro factores básicos que inciden na pobreza e a exclusión social (emprego/desemprego, educación, vivenda e saúde), combinados coa pertenza da persoa solicitante a algún dos grupos máis vulnerables (Persoas sen fogar, Persoas con discapacidade, Persoas maiores, Persoas en situación de dependencia, Poboación inmigrante, Vítimas de violencia, Poboación xitana, Vítimas de discriminación por orixe racial ou étnica, orientación sexual e identidade de xénero, Persoas con problemas de adiccións ou Persoas reclusas ou ex-reclusas). ARTIGO 23. PRESTACIÓN PARA COBERTURA DE NECESIDADES BÁSICAS.1. Concepto: prestación destinada a cubrir as necesidades básicas de carácter xeral indispensables para a vida diaria, tales como, entre outras, alimentación diaria, vestido, aloxamento e habitación e coidados básicos das persoas da unidade de convivencia. Para os efectos desta ordenanza entenderase como gastos ou axudas de aloxamento e habitación, relacionados coa vivenda que sexa residencia habitual, real e efectiva de quen a solicita, e sempre que estea situada dentro do termo municipal de Santiago de Compostela, os dous seguintes: a) Gastos asociados a alugueiro de vivenda, pagamento da cota de préstamo hipotecario da vivenda ou pagamento da habitación en vivenda compartida ou similares. b) Axudas asociadas ao contrato de nova vivenda en alugueiro, cando supoña un desembolso inicial extraordinario.2. Límite de recursos da unidade de convivencia: 3. Contía e límite temporal: Para calcular a contía máxima a aboar teranse en conta os seguintes criterios: a) Por gastos asociados a alugueiro de vivenda, pagamento da cota de préstamo hipotecario da vivenda ou pagamento da habitación en vivenda compartida ou similar, aboarase como máximo o 75% do gasto mensual de aloxamento, ata o importe máximo do 100% do IPREM ou índice que o substitúa. Excepcionalmente, cando a unidade de convivencia non dispoña dos ingresos suficientes para aboar a cantidade restante do gasto mensual de alugueiro, poderase aboar o 100% de dito gasto ata un máximo do 100% do IPREM, previo un informe social municipal que o xustifique. En calquera caso, a duración desta prestación non poderá ser superior a seis (6) meses, nun período de doce (12) meses. b) Pola axuda á formalización de contrato de nova vivenda en alugueiro, aboarase un pagamento único do 100% ata o máximo do 75% do IPREM ou índice que o substitúa; e só se poderá conceder unha prestación por este concepto nun período de 3 anos. Aos anteriores criterios engadirase unha avaliación para as restantes necesidades básicas (alimentación diaria, vestido e coidados básicos), de maneira que a contía total mensual destinadas a estas non exceda de: Destes importes descontaranse sempre os ingresos económicos de calquera natureza que perciba o solicitante e/ou calquera persoa da unidade de convivencia. Esta prestación poderá darse ata un máximo de seis (6) veces por cada unidade de convivencia e ano natural.4. Documentación: a documentación xeral do artigo 11 desta ordenanza, máis a específica acreditativa do gasto ou necesidade concreta para os cales se solicita a prestación. Para o caso de todas as necesidades básicas será axeitado e de abondo informe social municipal, agás para os gastos asociados a alugueiro de vivenda, pagamento da cota de préstamo hipotecario da vivenda ou pagamento da habitación en vivenda compartida ou similares, e axudas asociadas ao contrato de nova vivenda en alugueiro cando supoña un desembolso inicial extraordinario, que deberán ser acreditados por medio da súa documentación específica. ARTIGO 24. PRESTACIÓNS DE HABITABILIDADE E POBREZA ENERXÉTICA, E EQUIPAMENTO BÁSICO DE VIVENDA. En relación coa vivenda que sexa residencia habitual, real e efectiva de quen a solicita, e sempre que estea situada dentro do termo municipal de Santiago de Compostela, poderanse outorgar prestacións para os seguintes conceptos: 1. HABITABILIDADE E POBREZA ENERXÉTICA.1.1. Concepto: prestacións para sufragar: a) Débedas asociadas á pobreza enerxética, entendidas como débedas por subministro de luz e/ou gas que proceda dun impagamento puntual. b) Gastos asociados a altas de contratos de subministración enerxética nunha nova vivenda. c) Gastos asociados a débeda de comunidade de propietarios por gastos ordinarios, cando exista un requirimento por parte da Comunidade de Propietarios ou risco de desafiuzamento por este motivo. d) Gastos por endebedamento previo, relacionados co aloxamento habitual, que sexa residencia real e efectiva, da persoa solicitante (alugueiro, cotas hipotecarias e pagamento de habitación en vivenda compartida, ou establecementos residenciais colectivos). En todo caso, para os casos de gastos asociados á acumulación de débedas de aloxamento e comunidade, a concesión destas prestacións quedará condicionada a que por parte da persoa perceptora se xustifique que a prestación contribúe á permaneza no domicilio habitual, evitando situacións de desafiuzamento, acreditándose por algunha das seguintes circunstancias: · Queda cuberta a débeda porque dispón do 10 % restante para solventala ou, · Queda cuberta a débeda porque dispón de apoios económicos, dentro da rede familia extensa, ámbito comunitario, ou outras prestacións públicas ou prestacións de entidades de iniciativa social ou, · Existe un acordo coa comunidade de propietarios, co/a propietario/a da vivenda, coa entidade financeira ou con calquera outra acredora para aboar de xeito fraccionado o importe da débeda restante.1.2. Límite de recursos da unidade de convivencia: 1.3. Contía e límite temporal: a) Débedas asociadas á pobreza enerxética, entendidas como débedas por subministro de luz e/ou gas que procedan dun impagamento puntual. Aboaranse ata o 100% do gasto de recibos non pagados, derivados da subministración dun máximo de doce (12) meses de antigüidade á data da solicitude inicial, e ata un máximo do 100% do IPREM, ou índice que o substitúa. b) Por gastos asociados a altas de contratos de subministración enerxética de vivenda. Aboarase ata o 100% do gasto e ata un máximo do 100% do IPREM, ou índice que o substitúa. c) Por gastos asociados a débedas da comunidade de propietarios por gastos ordinarios, cando exista un requirimento por parte da Comunidade de Propietarios ou risco de desafiuzamento por este motivo. Aboarase ata o 90% da débeda de comunidade ata un máximo do 200% do IPREM, ou índice que o substitúa. d) Por gastos por endebedamento previo, relacionados co aloxamento habitual, que sexa residencia real e efectiva, da persoa solicitante (alugueiro, cotas hipotecarias e pagamento de habitación en vivenda compartida, ou establecementos residenciais colectivos). Aboarase ata o 90% da débeda de comunidade e ata un máximo do 200% do IPREM, ou índice que o substitúa. Estas prestacións non poderán solicitarse máis dunha vez polo mesmo concepto nun período de tres (3) anos 1.4. Documentación: a documentación xeral do artigo 11 desta ordenanza, máis a acreditativa do gasto ou débeda concretos para os cales se solicita a prestación.2. EQUIPAMENTO BÁSICO DE VIVENDA.2.1. Concepto: prestacións non cubertas por outra Administración Pública ou entidade privada, entendendo por estas os de mobiliario e electrodomésticos básicos.2.2. Límite de recursos da unidade de convivencia independente: 2.3. Contía e límite temporal: aboarase o 90 % do gasto respectando sempre os seguintes límites: E se poderán conceder unha ou varias prestacións co límite dun importe máximo conxunto de seiscentos (600,00 €) euros para cada un dos conceptos, ao longo dun período de tres (3) anos.2.4. Documentación: a documentación xeral do artigo 11 desta ordenanza, máis a acreditativa do equipamento concreto para o cal se solicita a prestación. ARTIGO 25. PRESTACIÓNS COMPLEMENTARIAS Á DEPENDENCIA E/OU DISCAPACIDADE.1. Concepto: gastos asociados ás axudas técnicas que precise unha persoa en situación de dependencia ou con discapacidade valorada pola administración competente. Excepcionalmente, previa prescrición médica e informe social emitido polo traballador ou traballadora social de referencia, poderán darse axudas para próteses oculares ou auditivas por problema sanitario e non estético, diagnosticadas por facultativo do sistema público de saúde, e tomando como orientación para avaliar os importes máximos a normativa estatal e/ou autonómica vixente en cada momento para regular a prestación ortoprotésica na Comunidade Autónoma de Galicia.2. Límite de recursos da unidade de convivencia: 3. Contía e límite temporal: aboarase o 90 % do gasto ata o máximo do 175% do IPREM, ou índice que o substitúa; e só se poderá conceder unha axuda por este concepto nun período de tres (3) anos.4. Documentación: a documentación xeral do artigo 11 desta ordenanza, máis a acreditativa da necesidade e do importe do gasto para os cal se solicita a axuda. ARTIGO 26. OUTROS GASTOS EXCEPCIONAIS.1. Concepto: gastos asociados a outras situacións de difícil previsión relacionadas con colectivos de situación de especial vulnerabilidade social, en particular os derivados de procesos de enfermidade e axuste persoal (gastos farmacolóxicos, adaptación de vivenda habitual,.). Nestes supostos, será preceptivo que no informe social emitido polo traballador ou traballadora social de referencia quede acreditado e se avalía especificamente a excepcionalidade da situación e a súa extrema gravidade.2. Límite de recursos da unidade de convivencia: 3. Contía e límite temporal: aboarase o 90 % do gasto ata o máximo do 200% do IPREM, ou índice que o substitúa; e só se poderá conceder unha prestación por este concepto cada tres (3) anos.4. Documentación: a documentación xeral do artigo 11 desta ordenanza, máis a acreditativa da necesidade, realidade e importe do gasto excepcional para o cal se solicita a prestación. ARTIGO 27. PRESTACIÓNS DE FOMENTO DO DEREITO Á EDUCACIÓN PARA ESTUDOS NON OBRIGATORIOS.1. Concepto: gastos por mor de matrículas, materiais, desprazamentos, manutención ou outros destinados a preescolar; estudantes de formación profesional, nos seus ciclos de grao medio e superior, bacharelato ou universidade, dentro do sistema educativo público; e demais formación complementaria asociada a un itinerario de inclusión cidadá. 2. Límite de recursos da unidade de convivencia independente: poderán ser solicitadas por alumnos e alumnas cuxas unidades de convivencia non superen os seguintes límites económicos: Estas prestacións son incompatibles con calquera outra beca ou axuda, pública ou privada, polo mesmo concepto.3. Contía e límite temporal: aboarase un pagamento único anual por importe máximo de: As persoas perceptoras quedan obrigadas a solicitar a correspondente beca ou axuda ao estudo na seguinte convocatoria, para o caso de habela.4. Documentación: a documentación xeral do artigo 11 desta ordenanza, máis a matrícula do curso en vigor. ARTIGO 28. PRESTACIÓNS PARA SAÚDE BUCO-DENTAL.1. Concepto: prestacións económicas para garantir o dereito á saúde no eido buco-dental naquelas prestacións non cubertas pola Seguridade Social. Os tratamentos incluídos serán aqueles que non teñan cobertura no marco da Seguridade Social e o Concello de Santiago de Compostela poderá efectuar convenios para a súa prestación.2.- Límite de recursos da unidade de convivencia: 3.- Contía e límite temporal: En todo caso, aboaranse as seguintes cantidades máximas, sen establecerse máis limitación que a natureza e características da prescrición médica, de maneira que os límites da periodicidade ou intensidade se definirán en función dos datos médicos de cada solicitante e cada solicitude: ARTIGO 29. RÉXIME DE COMPATIBILIDADES E INCOMPATIBILIDADES DAS PRESTACIÓNS DE RESCATE SOCIAL.1. As prestacións de rescate social para cobertura de necesidades básicas do artigo 23 desta ordenanza son incompatibles: a) Coa Renda municipal de garantía cidadá da cal sexa perceptora a solicitante ou calquera outra persoa da súa unidade de convivencia, b) Coa Renda de Inclusión Social de Galicia (RISGA), ou prestación autonómica que a substitúa da cal sexa perceptora a solicitante ou calquera outra persoa da súa unidade de convivencia, e son subsidiarias desta; sen prexuízo do anterior, cando a persoa perceptora Renda de Inclusión Social de Galicia (RISGA), ou prestación autonómica que a substitúa, non percibise o complemento de alugueiro de dita prestación poderá compatibilizarse a percepción da citada renda coa prestación de rescate social para cobertura de gastos asociados a alugueiro de vivenda, pagamento da cota de préstamo hipotecario da vivenda ou pagamento da habitación en vivenda compartida ou similares, e axudas asociadas ao contrato de nova vivenda en alugueiro, cando supoña un desembolso inicial extraordinario. c) Calquera outro ingreso outorgado para a mesma finalidade, e do cal sexa perceptora a solicitante ou calquera outra persoa da súa unidade de convivencia. O resto de prestacións de rescate social desta ordenanza son incompatibles: a) Coas Axudas de Inserción Social (AIS) ou axudas autonómicas que as substitúan, sempre e cando a prestación de rescate social solicitada e a Axuda de Inserción Social (AIS) fosen para a mesma finalidade, e, ademais, aquelas serán subsidiarias destas b) Calquera outro ingreso outorgado para a mesma finalidade, e do cal sexa perceptora a solicitante ou calquera outra persoa da súa unidade de convivencia Todas as prestacións de rescate social son compatibles entre elas. ARTIGO 30. OBRIGAS DERIVADAS DAS PRESTACIÓNS DE RESCATE SOCIAL; PROCEDEMENTO DE TRAMITACIÓN; RESOLUCIÓN; DURACIÓN MÁXIMA DO PROCEDEMENTO; TRAMITACIÓN SIMPLIFICADA; E RECURSOS. Aplicaranse ás obrigas derivadas das prestacións de rescate social; ao procedemento de tramitación; á resolución; á duración máxima do procedemento; á tramitación simplificada; e aos recursos, as mesmas normas previstas para a renda municipal de garantía básica cidadá. Como excepción, para as prestacións para cobertura de necesidades básicas, os servizos sociais do concello, unha vez achegada toda a documentación, elaborarán no prazo máximo de 10 días hábiles o informe e proposta de resolución, e logo da resolución poderá ser efectuado o pagamento de maneira inmediata. ARTIGO 31. PAGAMENTO. Para o caso de ser estimatoria a resolución, poderá efectuarse pagamento inmediatamente. Cando conste no expediente de concesión declaración da titular autorizando a cesión do seu dereito de crédito en favor dun terceiro/a previamente identificado/a procederase ao pagamento directo polo Concello a ese terceiro/a, ou á entidade ou entidades colaboradoras do Concello coas que este teña subscrito convenio para a provisión e prestación de bens e produtos de alimentación, hixiene, roupa e calzado mediante sistema de vales, bonos canxeables, tarxetas ou outro sistema similar. Neste último suposto, o pagamento efectuarase facilitando á perceptora unha tarxeta municipal onde conste cargado o importe correspondente a cada pagamento. O pagamento poderá consistir nun pagamento único ou en varios, nos termos acordados na resolución de outorgamento. ARTIGO 32. XUSTIFICACIÓN. Cada prestación xustificarase por medio das correspondentes facturas e demais documentos de valor probatorio equivalente con validez no tráfico xurídico mercantil ou con eficacia administrativa e, no seu caso, mediante a documentación acreditativa do pagamento e, no seu caso, dentro do prazo máximo de dous (2) meses posteriores a cada pagamento. ARTIGO 33. REINTEGRO, SUSPENSIÓN, REVISIÓN E EXTINCIÓN, E INFRACCIÓNS E SANCIÓNS. Aplicaranse ao reintegro, suspensión, revisión e extinción, e infraccións e sancións as mesmas normas previstas para a renda municipal de garantía básica cidadá. DISPOSICIÓN ADICIONAL PRIMEIRA. Modificación de límites cuantitativos. O Pleno da Corporación poderá modificar os límites máximos de ingresos admisibles para a renda municipal de garantía básica cidadá e as prestación de rescate social, así como as súas contías destas últimas. A resolución modificativa será publicada na sede electrónica da Corporación e no Boletín oficial da provincia da Coruña, e producirá efectos desde a antedita publicación. DISPOSICIÓN ADICIONAL SEGUNDA. Instrucións. A Alcaldía-Presidencia, ou concelleira/o en quen delegue, é o órgano municipal facultado para ditar cantas instrucións resulten necesarias para a adecuada interpretación, desenvolvemento e aplicación desta ordenanza. DISPOSICIÓN ADICIONAL TERCEIRA.1. Comisión de Seguimento da aplicación da Ordenanza de Garantía Básica Cidadá do Concello de Santiago de Compostela. Créase a Comisión de Seguimento da Ordenanza de Garantía Básica Cidadá do Concello de Santiago de Compostela, adscrita á concellaría con competencias en servizos sociais, coas seguintes funcións: 1. Avaliar periodicamente a implementación da renda municipal de garantía ásica cidadá e das prestacións de rescate social previstas na presente ordenanza.2. Seguimento orzamentario.3. Resolver dúbidas e alegacións que poidan presentar as persoas interesadas, as entidades de acción social ou os equipos técnicos.4. Propor modificacións na regulamentación da renda ou das prestacións.5. Tomar coñecemento dos expedientes de reintegro e sancionadores.6. Elevar os informes de valoración e as propostas de modificación á Alcaldía - Presidencia. A comisión estará composta por, como mínimo, tres traballadoras do Concello de Santiago de Compostela, adscritas dúas delas á concellaría con competencias en servizos sociais, nomeadas pola titular desa concellaría, indicando, de entre elas, as persoas que exercerán a presidencia e a secretaría. E a terceira designada pola concellaría con competencias en materia de facenda pública. Poderán asistir ás xuntanzas outras persoas con voz e sen voto, por invitación da presidencia. As xuntanzas serán convocadas pola titular da concellaría con competencias en servizos sociais coa periodicidade que estime axeitada, ben de oficio, ben por solicitude de dous membros.2. Comisión Mixta da Ordenanza de Garantía Básica Cidadá do Concello de Santiago de Compostela. Créase a Comisión Mixta da Ordenanza de Garantía Básica Cidadá do Concello de Santiago de Compostela como órgano de colaboración e control da execución da presente ordenanza. Estará composta polos membros da Comisión de Seguimento da aplicación da Ordenanza de Garantía Básica Cidadá do Concello de Santiago de Compostela, máis unha persoa designada por cada partido político con representación no Concello. Cada membro poderá formular cantas iniciativas e propostas estimen necesarias para a mellor utilización e aproveitamento da presente ordenanza. As xuntanzas serán convocadas pola titular da concellaría con competencias en servizos sociais cunha periodicidade semestral.3. Para a validez das xuntanzas de calquera das dúas comisións anteriores deberán concorrer cando menos tres persoas, entre elas a titular da presidencia para todo caso. Para o caso de non concorrer a persoa titular da secretaría, exercerá esa función a persoa de menor idade. Para a validez dos seus acordos deberá haber maioría simple de votos, de maneira que os positivos superen aos negativos, con voto dirimente da titular da presidencia para o caso de empate. Os acordos documentaranse en acta confeccionada pola titular da secretaría e asinada por esta e pola titular da presidencia, ocupándose a titular da súa secretaría do seu arquivo e da expedición de certificacións, co visto e prace da presidencia. As simples deliberacións non será preciso documentalas en actas. A comisión non poderá supoñer en ningún caso incremento de custo. DISPOSICIÓN ADICIONAL CUARTA. Igualdade de xénero. Nas unidades de convivencia, nas cales a parella solicitante estea conformada por un home e una muller, en caso de igualdade de condicións preferirase á muller como titular do dereito, sempre que resulte posible dentro dos límites desta ordenanza e non supoña perda de dereitos para esa unidade de convivencia ou discriminación por ese motivo. DISPOSICIÓN TRANSITORIA ÚNICA. Tramitacións derivadas da Ordenanza Reguladora do Programa “Santiago Suma” de inclusión social do Concello de Santiago de Compostela. Os expedientes en tramitación derivados de prestación de servizos sociais e de promoción e reinserción social iniciados ao abeiro da Ordenanza Reguladora do Programa “Santiago Suma” de inclusión social do Concello de Santiago de Compostela continuarán a súa tramitación ata a súa terminación de acordo coas normas previstas na citada ordenanza. DISPOSICIÓN DERROGATORIA ÚNICA. Derrogación normativa. Queda derrogada a Ordenanza Reguladora do Programa “Santiago Suma” de inclusión social do Concello de Santiago de Compostela. DISPOSICIÓN FINAL. Entrada en vigor. A presente ordenanza entrará en vigor dende o día seguinte á súa publicación no Boletín Oficial da Provincia da Coruña, nos termos previstos na Lei 7/85, de 2 de abril, de bases de réxime local e, a súa vixencia se prorrogará salvo derrogación expresa. Santiago de Compostela, 25 de agosto de 2016. O Alcalde, P. D. A Concelleira-delegada substituta da Area de Políticas Sociais, Diversidades e Saúde (DEC 17/08/2016) Marta Irene Lois González